**PRACOVNÝ LIST pre birmovancov**

7.4. Svätí - moja rodina

**Doplň chýbajúce slová**

1. Boh si praje a pozýva nás, aby sme boli ...............: „Budete mi svätými ľuďmi.“ (Ex 22,31)
2. Neboj sa svätosti, nepripraví ťa o silu, život, či radosť ... Neurobí ťa menej ľudským. Pretože je to stretnutie tvojej ................... so silou ..................... (GE 32-34)
3. Cirkev nie je svätá preto, že jej členovia sú svätí, ale preto, že ............ je svätý. (Youcat 132)
4. Svätí sú tí, čo ......................., nie preto, že by to zvlášť dobre vedeli, ale sa ich dotkol Boh.
5. Keď svätí, ktorí už ..................., prichádzajú k Bohu, naďalej posväcujú Cirkev tak, že sú nám oporou na ceste k svätosti, sú nám vzorom života a orodujú za nás v nebi.
6. Spoločenstvo svätých – patria do neho všetci ľudia, živí aj zomrelí, ktorí sú ................ a všetku svoju nádej vložili do Ježiša.

**Zamyslenie**

V krste sme dostali do dedičstva schopnosť stať sa svätými. Je niekto v tvojom okolí, o ktorom by si mohol povedať, že je svätý? Prečo si to myslíš? Ako by mohol vyzerať súčasný svätec podľa teba?

Aj ty si na ceste svätosti. Je ti to ťažké prijať? Prečo? Cítiš sa byť hriešny? Sv. Augustín z Hyppo robil tisíc krát horšie veci ako ty – zvrhlosti a predsa je z neho teraz vďaka jeho úprimnej ľútosti a odovzdaniu sa úplne Bohu v láske jeden z najväčších svätcov – pretože Božie milosrdenstvo je nekonečné… Ako sa z hriešneho človeka môže stať svätec?

Svätí, ktorých Cirkev za takých vyhlásila, sú nám blízki, dokonca sú našimi bratmi a sestrami, ktorí sú tí najopravdivejší. Chápu nás, majú nás radi, vedia, čo je pre nás to pravé dobro, pomáhajú nám a očakávajú nás. Sú šťastní a chcú, aby sme boli šťastní spolu s nimi v raji. (Sv. Otec František, 1.11.2018) Ako sa môžu stať súčasťou tvojho života?

Uctievanie svätých je súčasťou náboženského života kresťanov. Svätci neodvádzajú pozornosť od Krista, práveže naň poukazujú. Ako Kristus bol stredobodom ich života, tak aj nás upriamujú na Krista. Na ich živote vidíme, ako Božia milosť pôsobí v ich životoch. Tak, ako keď chválim dobré jedlo, chválim tým aj kuchára, ktorý ho navaril. Ako vnímaš obrázky, na ktorých sú svätí? Sochy, obrazy svätých? Na čo nám slúžia?

Čo znamená spoločenstvo svätých? Je to spoločenstvo, ktoré sa rodí z viery a spája všetkých tých, ktorí mocou krstu patria Kristovi. Ide o duchovnú jednotu, duchovnú rodinu – všetci sme zjednotení –, ktorú smrť nerozdelí, ale ktorá pokračuje v ďalšom živote. V skutočnosti existuje nezničiteľné puto medzi nami žijúcimi v tomto svete a medzi tými, ktorí prekročili prah smrti. My, tu na zemi spoločne s tými, ktorí vstúpili do večnosti, tvoríme jednu a veľkú rodinu. Táto rodinná vzájomnosť pretrváva.

Toto nádherné spoločenstvo, táto úžasná vzájomná jednota medzi zemou a nebom sa najvyšším a najintenzívnejším spôsobom uskutočňuje v liturgii a osobitne pri slávení Eucharistie, ktorá vyjadruje a uskutočňuje najhlbšie spojenie medzi členmi Cirkvi. V Eucharistii totiž stretávame živého Ježiša a jeho silu a prostredníctvom neho vstupujeme do spoločenstva s našimi bratmi vo viere: s tými, čo žijú spolu s nami tu na zemi, ako aj s tými, ktorí nás predišli do ďalšieho života, do života bez konca. (Sv. Otec František) O príhovor môžeme prosiť svojich krstných alebo v budúcnosti birmovných patrónov, obľúbených svätých, ale aj našich zosnulých príbuzných, o ktorých veríme, že sú už pri Bohu. Máš nejakých obľúbených svätých? Ktorí sú to? Mnohí svätí sa špeciálne starajú o konkrétne veci, situácie, aby nám boli nápomocní. Ich príhovor je mocný. Ktorý svätý je patrónom čoho? Povedzte si aspoň o niektorých.

Máš nejakých blízkych, ktorí zomreli? Skôr, ako sa dostanú do neba a naplno zjednotia s Bohom, možno si ešte prechádzajú vlastným očistením. Svojím príhovorom im môžeš pomôcť dostať sa čím skôr do neba. Ako im môžeš pomôcť týmto ľuďom, ktorí sú v očistci? Napíš, za koho by si sa chcel prihovárať.

Aj Mária Magdaléna bola jednou z “najlepších” a najvyhľadávanejších prostitútok v Izraeli a predsa vďaka jej úprimným slzám ľútosti a jej veľkej láske aj jedna z najväčších svätíc, ktorá zahanbila aj “svätých” apoštolov, keď ako jedna z mála zostala stáť len vďaka jej láske pod krížom. Otvorte si Sväté písmo a prečítajte si príbeh premeny Márie Magdalény Jn 8,1-11, Jn 20, 1-18. Napíš, vďaka čomu prišla spomínaná premena v živote Márie Magdalény? Aký je Ježiš k Márii Magdaléne? Osobné stretnutie sa s Ježišom mení životy ľudí. Veríš, že taký môže byť aj k tebe?

**Modlitba**

Najvyšší, slávny Bože, osvieť temnoty môjho srdca a daj mi pravú nádej a dokonalú lásku.

Pane, daj mi múdrosť a poznanie, aby som plnil tvoj svätý a pravdivý príkaz. Daj mi, Pane, milosť osobného stretnutia sa s tebou. Nech sa tak stane na príhovor môjho krstného patróna ...... (doplň si jeho meno)..... Amen. (inšpirované modlitbou sv. Františka z Assisi pred krížom v San Damiane)

**Aktivita**

* prečítaj si životopis konkrétneho svätca. Čo sa ti na jeho živote páči? – povieš na nasledujúcom spoločnom stretnutí.

**Chýbajúce slová:** 1.svätí; 2. slabosti, milosti; 3. Boh; 4. milujú; 5. zomreli; 6. pokrstení;